ทากายูกิ นิชิงายะ

ทากายูกิ นิชิงายะ (; โรมาจิ: "Nishigaya Takayuki"; เกิด 12 พฤษภาคม 1973) เป็นหัวหน้าผู้ฝึกสอนทีมฟุตบอลอาชีพชาวญี่ปุ่น อดีตนักฟุตบอลตำแหน่งกองกลางและกองหลัง เขายังเคยเป็นหัวหน้าผู้ฝึกสอนทีมฟุตบอลทีมชาติไทยรุ่นอายุไม่เกิน 23 ปี
อาชีพนักฟุตบอล.
นิชิงายะเกิดวันที่ 12 พฤษภาคม ค.ศ. 1973 ณ จังหวัดชิซูโอกะ เป็นศิษย์เก่าของมหาวิทยาลัยสึกูบะ หลังจบมหาวิทยาลัยในปี 1995 เขาก็ได้เข้าร่วมทีมนาโงยะ แกรมปัส โดยได้ลงเล่นในฤดูกาลแรกไป 20 นัดในปี 1996 เป็นส่วนหนึ่งของทีมชุดรองชนะเลิศเจลีก ในปีต่อมานิชิงายะได้ลงเล่น 29 นัด ก่อนที่จะย้ายไปสู่อวิสปา ฟูกูโอกะ ในปี ค.ศ. 1998 ซึ่งทำให้เขาได้ร่วมงานกับมาซาตาดะ อิชิอิ โดยได้ลงเล่น 28 นัด ทำ 1 ประตูในเกมนาบิสโกคัพ ก่อนจะย้ายทีมในปีเดียวกัน
นิชิงายะเข้าร่วมทีมเวร์ดี คาวาซากิ ในปี ค.ศ. 1999 แต่ได้รับโอกาสลงเล่นเพียง 3 นัดในเกมลีก ก่อนที่จะย้ายไปเจฟ ยูไนเต็ด อิจิฮาระ โดยลงเล่นไป 2 นัดในเกมเจลีกคัพทั้งหมดในปี ค.ศ. 2000 และย้ายไปร่วมทีมอัลบิเร็กซ์ นีงาตะ ในปี ค.ศ. 2001 ซึ่งเป็นที่ที่เขาได้รับโอกาสลงเล่นมากที่สุดถึง 39 นัด ก่อนจะเลิกเล่นในปีเดียวกัน
อาชีพผู้ฝึกสอน.
อาชีพในญี่ปุ่น.
หลังจากเลิกเล่น นิชิงายะเริ่มต้นอาชีพโค้ชที่มหาวิทยาลัยสึกูบะ ซึ่งเป็นมหาวิทยาลัยที่เขาเคยเรียนในปี ค.ศ. 2003 ในปี ค.ศ. 2004 เขาได้เซ็นสัญญากับโตเกียว เวร์ดี เขาเป็นโค้ชให้กับทีมเยาวชนจนถึงปี ค.ศ. 2009 ในปี ค.ศ. 2009 เขาได้รับตำแหน่งผู้จัดการทีมมหาวิทยาลัยเมจิ
นิชิงายะได้ทำหน้าที่เป็นผู้ช่วยโค้ชที่อัลบิเร็กซ์ นีงาตะภายใต้การคุมทีมของฮิซาชิ คูโรซากิ ในปี ค.ศ. 2012 และมิโตะ ฮอลลีฮอก ระหว่างปี ค.ศ. 2013 ถึง ค.ศ. 2015 ภายใต้การคุมทีมของเทสึจิ ฮาชิราทานิ ก่อนที่จะได้รับการเลื่อนตำแหน่งให้เป็นหัวหน้าโค้ชของฮอลลีฮอก หลังจากที่ฮาชิราทานิถูกปลดออกจากตำแหน่ง
ในเดือนกุมภาพันธ์ ค.ศ. 2018 นิชิงายะได้กลายมาเป็นหัวหน้าโค้ชของเอสซี ซางามิฮาระ ก่อนที่จะย้ายไปที่มัตสึโมโตะ ยามางะ ซึ่งเขาเป็นหัวหน้าโค้ชรุ่นอายุไม่เกิน 18 ปี และจากนั้นก็กลายมาเป็นผู้ช่วยทีมชุดใหญ่ภายใต้การคุมทีมของเคอิ ชิบาตะ ในปี ค.ศ. 2020
ทีมชาติสิงคโปร์.
ในเดือนเมษายนปี ค.ศ. 2022 นิชิงายะได้รับการแต่งตั้งให้เป็นผู้จัดการทีมชาติสิงคโปร์ในสัญญา 2 ปี เขาไม่สามารถพาสิงคโปร์ผ่านเข้ารอบสุดท้ายของการแข่งขันเอเชียนคัพ 2023 หลังจากแพ้ให้กับคีร์กีซสถาน 1–2 และแพ้ให้กับทาจิกิสถาน 1–0 ถึงแม้ว่าจะเอาชนะเมียนมา 6–2 ในการแข่งขันเอเชียนคัพ 2023 รอบคัดเลือก – รอบที่ 3 ก็ตาม
นอกจากนี้ นิชิงายะยังนำทีมทำผลงานได้อย่างน่าผิดหวังในการแข่งขันฟุตบอลชิงแชมป์แห่งชาติอาเซียน โดยแม้จะเอาชนะลาวและเมียนมาได้อย่างหวุดหวิด เสมอกับเวียดนามแบบไร้สกอร์ แต่สิงคโปร์ก็ไม่สามารถผ่านเข้ารอบรองชนะเลิศได้ หลังจากพ่ายแพ้อย่างยับเยินให้กับมาเลเซีย 4–1
ในเดือนมิถุนายน ค.ศ. 2023 นิชิงายะคุมทีมเสมอในการแข่งขันกระชับมิตรกับประเทศในโอเชียเนียอย่าง ปาปัวนิวกินี และหมู่เกาะโซโลมอน มีการตะโกนคำว่า "ไล่โค้ชออก" ที่สนามกีฬาแห่งชาติ จนทำให้นิชิงายะต้องเรียกเจ้าหน้าที่รักษาความปลอดภัยมาคุ้มครองเขา
นิชิงายะนำสิงคโปร์เอาชนะกวมได้อย่างหวุดหวิดด้วยสกอร์รวม 3-1 ในการแข่งขันฟุตบอลโลก 2026 รอบคัดเลือก โซนเอเชีย – รอบที่ 1 นิชิงายะนำสิงคโปร์ทำผลงานได้อย่างย่ำแย่ในสองนัดแรกของการแข่งขันฟุตบอลโลก รอบคัดเลือก รอบที่ 2 โดยสิงคโปร์ออกไปเยือนแล้วแพ้เกาหลีใต้ 0–5 และแพ้ไทย 1–3 ในบ้าน เมื่อวันที่ 29 มกราคม ค.ศ. 2024 นิชิงายะถูกปลดจากหน้าที่หัวหน้าโค้ชของสิงคโปร์ ทำให้เขากลายเป็นหนึ่งในหัวหน้าโค้ชชาวต่างชาติที่แย่ที่สุดเท่าที่เคยคุมสิงคโปร์มา
ทีมชาติไทยรุ่นอายุไม่เกิน 23 ปี.
ในวันที่ 4 กันยายน ค.ศ. 2024 สมาคมฟุตบอลแห่งประเทศไทย ประกาศแต่งตั้งนิชิงายะเป็นหัวหน้าผู้ฝึกสอน โดยวางแผนเพื่อทำการแข่งขันกีฬาฟุตบอลในซีเกมส์ 2025 และการแข่งขันฟุตบอลเอเชียนคัพ รุ่นอายุไม่เกิน 23 ปี 2026